پاکستان کې د تېلو ګرانېدل د "پټرولو بم" په نوم يادول کيږي
پاکستان کې د تېلو نرخونه یو ځل بيا سېوا کړی شوي او خلک په سوشل ميډيا د تېلو بيعو زیاتېدو دپاره د "پټرولو بم" هېش ټېګ کاروي.
کراچۍ — حکومت د پټرولو او هايي سپيډ ډيزلو په یو ليټر کې شپږ روپۍ او د خاورو تېلو او لايټ سپيډ ډيزلو په بيعه کې يې درې روپۍ سېوا کړي دي او نوي نرخونه نن د ګل د ورځې نه عملي کړی شوي دي. د شپږو روپو سېوا کولو سره د پټرولو يو ليټر بيعه ۹۸ روپو او ۸۹ پېسو ته رسېدلې ده. په سوشل ميډیا د پاکستان تحريک انصاف په حکومت سختې نيوکې کيږي چې په "د پټرولو بم" يې راګوزار کړی دی. او زياتره کسان په سوشل ميډیا د وزيراعظم عمران خان او د خزانې وزير اسد عمر هغه بيانونه (ټويټس) خپروي چې دوي تېر کال د مسلم ليګ ن په حکومت کې د تېلو ګرانېدو په وخت کړي وو. ژورنالسټ وجاهت کاظمي د عمران خان د تېر کال مارچ د میاشتې ټويټ بيا خپور کړی او ورته يې لیکلي، "چې په اپوزيشن کې وې د تېلو بيعې سېوا کول په عام اولس د ټېکس بوج سېوا کول ؤ خو چې اوس په حکومت کې يې، نو هغه څه چې، د هغې نه بدتر کار کوې. د حکومت سره هيڅ څه تګلاره نشته". عمران خان تېر کال د مارچ د مياشتې په لومړۍ نېټه په دغه ټويټ کې ويلي ؤ، "حکومت یو ځل بیاد تېلو د بیعو ګرانولو د لارې په اولس د ټېکس بوج سېوا کړو. حکومت له شرم پکار دی چې د طاقتورو او شريف کورنۍ او نورو نه ټېکس نه اخلي او دوي په غېرقانونه توګه د پېسو لېږل کوي". ملک وقاص نومې تن د خزانې د وزیر اسد عمر د تېر کال د مارچ د مياشتې د درېمې نېټې ټويټ خپور کړی په کوم کې چې اسد عمر ويلي ؤ، "حکومت په نړیواله منډيۍ کې د تېلو ګرانېدو بهانې کوي، اولس ته دا نه وايي چې د ډيزلو په يو ليټر به ۲۶روپۍ او پټرولو په يو ليټر به ۲۱ روپۍ ټېکس اخلي. د دې حکومت لاس تل د اولس جېب ته ځي. نه د طاقتور نه ټېکس اخلي او نه د غېرقانونه پېسو لار نيسي". د راپورونو ترمخه پاکستان سټېټ ائل ته یو لېټر په ۶۵ روپۍ او ۷۳ پېسو مېلاويږي او پاتې نور بيا ټېکسونه وي. پاکستان کې د تېلو ادارې اوګرا ويلي د تېلو تازه بېعو لوړېدو علت په نړيواله منډيۍ کې د تېلو ګرانېدل او د روپۍ په مقابله کې د ډالر قدر سېوا کېدل دي.